Skool herhaaldelik gewaarsku oor sesjarige skieterAbby Zwerner (25) is beseer toe ’n sesjarige leerder haar in ’n klaskamer geskiet het. (Foto: Facebook / Abby Zwerner) Voordat ŉ sesjarige skoolseun sy onderwyseres ŉ paar weke gelede by ŉ skool in die VSA in ŉ skietvoorval gewond het, is die skool glo herhaaldelik gewaarsku dat die seun dalk ŉ vuurwapen het en ander mense daarmee dreig. Abigail Zwerner (25), die onderwyseres wat ernstig beseer is toe die kind haar in ŉ klaskamer geskiet het, beoog regstappe teen die Richneck Elementary School in Newport News, Virginia, omdat die skoolowerheid dié waarskuwings na bewering geïgnoreer het. Diane Toscana, Zwerner se regsverteenwoordiger, sê haar kliënt en ander onderwysers het adminstrateurs van die skool op 6 Januarie – die dag van die skietery – drie keer gewaarsku dat die kind “moontlik ŉ vuurwapen het en ander dreig”. Zwerner het die skool ook gewaarsku dat die kind, wie se naam weerhou word, glo ŉ ander leerder wou aanrand. Nog ŉ onderwyser het aangemeld dat ŉ leerder die vuurwapen glo gesien en dat die seun hom glo daarmee gedreig het. “Hierdie tragedie kon vermy gewees het indien administrateurs – wat vir skoolveiligheid verantwoordelik is – hul deel gedoen en dadelik opgetree het,” het Toscana gesê. NBC News berig dat Zwerner kort voor die skietvoorval boonop ŉ boodskap aan ŉ geliefde gestuur het waarin sy sê sy vermoed die kind is gewapen, maar dat die skool niks daaraan doen nie. ŉ Uur later het die kind op haar losgebrand. Zwerner het die voorval oorleef, maar is ernstig beseer toe die koeël haar eers in die hand en toe in die bors getref het. Sy moet nog verskeie operasies ondergaan. Die seun het die vuurwapen vermoedelik aan hom gedra aangesien Zwerner dit nie in sy skoolsak gesien het nie. Personeel is egter nie toegelaat om die seun persoonlik te deursoek nie. ŉ Administrateur het glo aan die bekommerde onderwysers gesê dat die seun se broek “klein sakke” het en dat die saak tot die einde van die dag kan wag. Die voorval het skokgolwe deur die VSA gestuur – veral oor die jong ouderdom van die kind. Skietvoorvalle by skole in die VSA het egter oor die afgelope jare skerp toegeneem. Die kind se ouers voer aan die vuurwapen was wel veilig gebêre, maar dat die kind dit uit sy ma se kas gevat het. Die ouers het kort ná die voorval in ŉ verklaring gesê dat die kind aan ŉ “akute gestremdheid” ly en deel van ŉ spesiale versorgingsprogram by die skool was. Dié plan het ingesluit dat ŉ familielid hom na die skool en klas begelei. “Die week van die skietery was die eerste week wat ons nie saam met hom in die klas was nie,” het die ouers gesê. Dit is onwaarskynlik dat strafregtelike klagte teen die kind ingedien sal word, hoewel sy ouers wel deur klagte in die gesig gestaar word aangesien hul toegelaat het dat die kind toegang tot die vuurwapen kry. *Bykomende bron: NBC News